Dominicas befolkning
Store norske leksikon,Geografi,Verdens geografi,Nord- og Mellom-Amerika,Dominicas geografi
Dominica har en befolkning på 74 584 innbyggere (2021) og en befolkningstetthet på 96 innbyggere per kvadratkilometer. Forventet levealder er 75 år for menn og 81 år for kvinner. Hver kvinne føder i gjennomsnitt 2 barn (2021).
Emigrasjon gjorde at innbyggertallet i 1991–2001 sank med 0,1 prosent i årlig gjennomsnitt. Fortsatt er det flere som utvandrer enn som innvandrer. I 2021 var folketallsveksten 0,07 prosent.Øya ble opprinnelig befolket av arawaker, som siden ble fortrengt av kariber. Dominicas kariber er den største gruppen av gjenlevende kariber i Antillene, og cirka 3000 lever i et 15 kvadratkilometer stort reservat (Carib Territory) på østsiden av øya. Hovedvekten av dagens innbyggerne er etterkommere etter afrikanske slaver. 86,8 prosent er svarte og 8,9 prosent av blandet herkomst; hvite utgjør 0,8 prosent av befolkningen. Omkring 2,9 prosent er kariber.Hovedstaden Roseau med rundt 15 000 innbyggere (2018) er største by. Drøyt 70 prosent av innbyggerne bor i tettbygde strøk. Språk Engelsk er offisielt språk. Morsmål for størstedelen av befolkningen er et franskbasert kreolspråk. Religion 61 prosent av befolkningen er katolsk. Ellers finnes det protestantiske kirker, samt flere fundamentalistiske sekter utflyttet fra USA. Les mer i Store norske leksikon Dominica Dominicas historie